10/01/2014 | Administración Autonómica
Xunta de Galicia
Consellería de Traballo e Benestar
Xefatura Territorial da Coruña
Servizo de Relacións Laborais
Resolución de inscrición e publicación do acordo de modificación de determinadas materias do convenio colectivo do persoal laboral do Concello de Fene

Visto o expediente de modificación de determinadas materias do convenio colectivo do persoal laboral do CONCELLO DE FENE (código de convenio 15002622011995), que foi subscrito pola comisión negociadora o día 22 de outubro de 2013, e ratificado polo Pleno do Concello o 07.11.2013, de conformidade co disposto no Real decreto 713/2010, do 28 de maio, sobre rexistro e depósito de convenios e acordos colectivos de traballo, e a Orde do 29 de outubro de 2010 pola que se crea o Rexistro de Convenios e Acordos Colectivos de Taballo da Comunidade Autónoma de Galicia. A Xefatura Territorial de Traballo e Benestar da Coruña RESOLVE: 1.º.–Ordenar a súa inscripción no Rexistro de Convenios e Acordos Colectivos de Traballo da Comunidade Autónoma de Galicia.2.º.–Dispoñer a súa publicación no Boletín Oficial da Provincia da Coruña. A Coruña, 19 de decembro de 2013. Xefa territorial MARÍA PILAR CARIDAD ALONSO ACTA COMPRENSIVA DO ACORDO DE MODIFICACIÓN PUNTUAL DO CONVENIO COLECTIVO DO PERSOAL LABORAL DO CONCELLO DE FENE Polo Concello – Don Alejandro Dopico Rodríguez, concelleiro delegado de Persoal, Seguridade, Servizos e Medio Ambiente do Concello de Fene. Polos traballadores: – D. Jesús Sánchez Cea, membro e presidente do comité de empresa do Concello de Fene (CIG). – Dna. Mercedes López Pena, membro e secretaria do comité de empresa do Concello de Fene (CIG). – Dna. Francisca Rivera Carrero, membro do comité de empresa do Concello de Fene (CIG). – Dna. M.ª del Carmen Vilariño Cernadas, membro do comité de empresa do Concello de Fene (CIG). – Dna. Carmen Fernández Ambroa, membro do comité de empresa do Concello de Fene (CIG). Actúa como secretaria dona Ana María Vázquez Menéndez. No salón de Plenos do Concello de Fene, ás 13.00 horas do día 22 de outubro de 2013, reúnense, en representación de Concello e do persoal laboral municipal, as partes e persoas arriba indicadas. Ámbalas partes, unha vez recoñecida, mutuamente, a súa capacidade de representación, así como a lexitimación para a negociación e modificación de dito convenio, e téndose comprobado, asemade, que se cumpren os requisitos legais para a constitución da COMISIÓN NEGOCIADORA DO CONVENIO COLECTIVO DO PERSOAL LABORAL DO CONCELLO DE FENE, dan por comezada a sesión convocada, ao efecto, para esta data, e co obxecto do tratamento da modificación puntual do convenio colectivo do persoal laboral do Concello de Fene. Á vista do anteriormente exposto, e unha vez manifestada e consensuada, polos asistentes, a necesidade e procedencia de realizar unha modificación puntual do actual convenio colectivo, coa finalidade de adecualo ás novas circunstancias de índole técnico-normativo, así como ás actuais particularidades e condicións laborais do persoal municipal, e téndose constatado e ratificado, igualmente, que dita modificación puntual se realizará ao amparo do legalmente previsto –particularmente, de conformidade co fixado, ao respecto, polo artigo 86.1 del Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos Traballadores, que habilita aos suxeitos lexitimados para a negociación dun convenio, e durante a súa vixencia, á revisión do mesmo; lexitimación que, en neste caso, e nos termos do definido no artigo 87 do Estatuto dos Traballadores, lle corresponde á representación do propio Concello, pola parte empresarial, así como ao comité de empresa, pola parte social e dos traballadores–, todas as partes negociadoras e presentes, ACORDAN 1.º.–Que, téndose recoñecido, mutuamente, a capacidade e lexitimación das partes presentes para a negociación e modificación do convenio colectivo do persoal laboral do Concello de Fene, de conformidade co legalmente previsto ao respecto, se da por formal e validamente constituída a comisión negociadora do convenio colectivo, integrada polas partes e asistentes arriba indicados.2.º.–Que, en virtude da referida capacidade e lexitimación negocial recoñecida aos presentes, formalmente constituídos en comisión negociadora do convenio, se acorda a modificación puntual do actual e vixente convenio colectivo do persoal laboral do Concello de Fene, co alcance e contidos a continuación sinalados; PRIMEIRO.–Modificación da regulación contida, en materia retributiva, no convenio colectivo vixente, dentro do seu artigo 3.º, que será substituído polo novo artigo que a continuación se relaciona, coa redacción igualmente reproducida; Artigo 3.º.–Revisión e actualización de retribucións. Durante o período de vixencia do presente convenio, as retribucións establecidas no mesmo experimentarán o incremento que determine, para cada exercicio, a Lei de Presupostos Xerais do Estado e restante normativa de aplicación; todo elo sen prexuízo das adecuacións e revisións retributivas que, dentro dos límites legais fixados ao respecto, proceda realizar para garantir a adecuación das mesmas ao contido, e características dos postos de traballo, así como as que se deriven do grado de consecución dos obxectivos fixados e do resultado individual da súa aplicación.” SEGUNDO.–Modificación da regulación contida, en materia retributiva, no convenio colectivo vixente, dentro do seu capítulo III –“Retribucións”–, particularmente nos artigos 8.º, 9.º, 10.º, 11.º, 12.º e 13.º, que serán suprimidos e substituídos polo artigos que a continuación se relacionan, coa redacción igualmente reproducida; Artigo 8.º.–Sistema retributivo. Criterios xerais. O sistema retributivo do persoal laboral ao servizo do Concello de Fene, incluído no eido de aplicación do presente convenio, será o mesmo que o legalmente establecido, en cada momento, para os funcionarios ao servizo do Concello; deste xeito, no momento da entrada en vigor desta previsión, resultaranlle aplicables un sistema e estrutura retributivos equivalentes aos legalmente previstos, na actualidade, para o persoal funcionario municipal, nos termos e co alcance sinalados nos seguinte artigos. En calquera caso, a aplicación do réxime retributivo que se define no presente capítulo resultará aplicable ao persoal laboral municipal que se adscriba e vincule, formalmente, ao desenvolvemento de funcións e/ou postos de índole estrutural, de conformidade co previsto, ao efecto, pola RPT do Concello ou instrumento similar de ordenación de persoal vixente en cada momento. Non obstante, o persoal que pola natureza da súa relación contractual e de servizo, non cumpra cos requisitos que se veñen de sinalar e ao que, polo tanto, non lle resulte de aplicación o réxime retributivo fixado no presente capítulo, rexerase polo previsto, ao respecto, tanto no seu convenio colectivo específico de aplicación, de ser o caso, como no seu contrato e, nos supostos particulares de persoal laboral contratado con cargo a programas ou plans subvencionados e/ou con financiamento externo, e con substantividade propia –ao marxe da actividade ordinaria e habitual da Administración Municipal–, polas previsións retributivas que veñan determinadas pola propia orde de convocatoria ou norma reguladora dos mesmos; todo elo sen prexuízo de que, en aplicación do principio de respecto das condicións laborais máis beneficiosas, se manteñan os dereitos salariais e económicos adquiridos polo persoal laboral municipal con anterioridade á entrada en vigor do novo réxime retributivo. Artigo 9.º.–Estrutura retributiva. A estrutura retributiva do persoal ao que, nos termos do anteriormente definido, lle resulte de aplicación o réxime retributivo fixado no presente capítulo, constará de retribucións básicas e complementarias; en todo caso, o seu devengo adecuarase aos criterios e normas aplicables, en cada momento, ao persoal funcionario municipal. a) Retribucións básicas: a).1. O soldo, que se asigna en función da pertenza a cada subgrupo, ou grupo de clasificación profesional, cando este non teña subgrupo, nos que se clasifican os postos de traballo. a).2. Os trienios, consistentes nunha cantidade igual para cada subgrupo, ou grupo de clasificación profesional cando este non teña subgrupo, por cada tres anos de servizo no grupo profesional correspondente. Para estes efectos, o cómputo de servizos realizarase de conformidade cos mesmos criterios e normas aplicables, en cada momento, ao persoal funcionario municipal, en todo aquilo que sexa compatible coa súa relación de emprego. a).3. As pagas extraordinarias, que serán dúas ao ano por un importe mínimo, cada unha delas, dunha mensualidade do soldo e trienios e as retribucións complementarias de destino e específico, sen prexuízo das adecuacións que, respecto das mesmas, proceda realizar, como consecuencia das disposicións normativas aplicables en cada momento. En todo caso, o seu devengo adecuarase aos criterios e normas aplicables, en cada momento, ao persoal funcionario municipal. b) Retribucións complementarias: b).1. O complemento de destino correspondente ao nivel do posto que se desempeñe, conforme ao previsto na Relación de Postos de Traballo, ou instrumento similar de ordenación de persoal vixente no Concello, e que será igual para todos os postos do mesmo nivel. b).2. O complemento específico destinado a retribuír as condicións particulares dos postos de traballo en atención á súa especial dificultade técnica, dedicación, responsabilidade, incompatibilidade, perigosidade ou penosidade. En ningún caso poderá asignarse máis dun complemento específico a cada posto de traballo. A súa contía se corresponderá co previsto, para cada posto, na Relación de Postos de Traballo, ou instrumento similar de ordenación de persoal vixente no Concello b).3. O complemento de produtividade destinado a retribuír o especial rendemento, a actividade extraordinaria e o interese ou iniciativa con que o traballador desempeñe o seu traballo. O límite global da súa contía será fixado nos orzamentos anuais. A súa asignación, que corresponderá á Alcaldía, realizarase conforme criterios obxectivo de reparto e asignación individualizada. Os devanditos criterios serán obxecto de negociación coa representación legal dos traballadores e posterior aprobación por parte do Pleno. As cantidades que perciba cada traballador serán públicas. b).4. As gratificacións por servizos extraordinarios fóra da xornada laboral, que non poderán en ningún caso ser fixas na contía, nin periódicas no súa percepción. A compensación dos servizos extraordinarios realizarase, se ser o caso, conforme aos criterios previstos no artigo 5.º do presente convenio. c) Os traballadores percibirán tamén as correspondentes indemnizacións por razón do servizo. Artigo 10.º.–Contía das retribucións básicas e complementarias.1. Sen prexuízo do expresamente previsto no presente artigo, o devengo e cuantificación das retribucións básicas e complementarias do persoal ao que, nos termos do anteriormente definido, lle resulte de aplicación o réxime retributivo fixado no presente capítulo, adecuarase aos criterios e normas aplicables, en cada momento, ao persoal funcionario municipal.2. As retribucións básicas dos traballadores do Concello devengaranse, cada ano, na contía e coa periodicidade previstas na correspondente Lei de Presupostos Xerais do Estado e/ou na restante normativa que resulte aplicable, a este respecto, en cada momento.3. O complemento de destino dos traballadores do Concello devengarase cada ano na contía e coa periodicidade previstas na correspondente Lei de presupostos xerais do Estado e/ou na restante normativa que resulte aplicable, a este respecto, en cada momento, conforme ao nivel asignado a cada posto de traballo ou, no seu caso, ao grado persoal consolidado correspondente a cada traballador. O nivel correspondente a cada posto será o determinado pola relación de postos de traballo, ou instrumento de ordenación de persoal similar que estea vixente no Concello.3. As contías do complemento específico determinaranse pola relación de postos de traballo, ou instrumento de ordenación de persoal similar que estea vixente no Concello en cada momento. Artigo 11.º.–Indemnizacións por razón de servizo. Aos efectos da regulación e fixación do seu alcance e percepción, estarase ao legalmente previsto no Decreto 462/2002, do 24 de maio, e restante normativa que desenvolve e actualiza esta materia; en todo caso, o seu devengo e percepción adecuarase aos criterios e normas aplicables, en cada momento, ao persoal funcionario municipal. Artigo 12.º.–Pagos nominais. Tódalas percepcións do persoal realizaranse a través da nómina, establecéndose a prohibición de facelo doutro xeito. A nómina, deberá conter todos os datos persoais precisos, os conceptos retributivos debidamente detallados, o importe bruto, así como as correspondentes deducións e o importe líquido, procurando a maior transparencia e claridade posibles. Os pagos nominais serán obxecto das adecuacións pertinentes nos supostos de traballadores con xornada a tempo parcial, coa finalidade de ser retribuídos conforme á xornada efectivamente realizada. Artigo 13.º.–Aplicación e respecto de dereitos salariais. Tras a entrada en vigor do regulado no presente capítulo, e mentres non sexan obxecto de materialización efectiva as previsións contidas, no mesmo, ao respecto do sistema retributivo, seguirán sendo aplicables os criterios anteriormente vixentes, con arranxo ás previsións e limitacións normativas vixentes en materia orzamentaria, e con pleno respecto dos dereitos salariais e económicos previamente adquiridos polo persoal.” TERCEIRO.–Modificación da regulación contida, en materia retributiva, no convenio colectivo vixente, dentro do súa disposición adicional e anexo final –comprensivo da táboa salarial–, que serán, en ambos casos, obxecto de supresión. CUARTO.–Modificación da regulación contida, en materia de clasificación profesional, no convenio colectivo vixente, dentro do seu capítulo IV, particularmente nos artigos 15.º e 16.º, que serán substituídos polo artigos que a continuación se relacionan, coa redacción igualmente reproducida; asemade, tamén se procederá á modificación do título de dito capítulo IV, substituíndo o actual “categorías profesionais” por “clasificación profesional”. Artigo 15.º.–Clasificación profesional. Criterios xerais. Co obxecto de facilitar unha homologación real do persoal funcionario e laboral do Concello de Fene, e co gallo de facilitar unha xestión áxil e integral dos cadros de persoal, ao persoal laboral municipal incluído no eido de aplicación do presente convenio seralle de aplicación o mesmo sistema de clasificación profesional que o legalmente vixente, en cada momento, para o persoal funcionario ao servizo do Concello de Fene; deste xeito, no momento da entrada en vigor desta previsión, resultaralle aplicable un sistema de clasificación, en grupos profesionais, equivalente ao legalmente previsto, na actualidade, para o persoal funcionario municipal. Artigo 16.º.–Sistema de clasificación profesional. Grupos profesionais.1. En base aos criterios xerais definidos no artigo anterior, o persoal laboral clasifícase nos mesmos grupos profesionais e cos mesmos criterios e requisitos que os legalmente aplicables, na actualidade, para o persoal funcionario do Concello, de conformidade co sistema fixado a continuación; en todo caso, e sen prexuízo do expresamente previsto no presente artigo, o sistema de clasificación profesional adecuarase aos criterios e normas aplicables, en cada momento, ao persoal funcionario municipal. Grupo A.–Dividido en dous subgrupos, A1 e A2. Para o acceso a este grupo esixirase estar en posesión do título universitario de grao ou equivalente. Naqueles supostos nos que a Lei esixa outro título universitario será este o que se teña en conta. A clasificación en cada Subgrupo estará en función do nivel de responsabilidade e das funcións a desempeñar, así como das características das probas de acceso. Grupo B. Para o acceso ao grupo B esixirase estar en posesión do título de técnico superior, ou equivalente. Grupo C.–Dividido en dous subgrupos, C1 e C2, segundo a titulación esixida para o ingreso. C1: título de Bacharelato ou técnico, ou equivalentes. C2: título de graduado en educación secundaria obrigatoria, ou equivalente. A. P. (Agrupacións profesionais) Grupo profesional equivalente ás agrupacións profesionais ás que fai referencia a disposición transitoria terceira da Lei 7/2007, de 12 de abril, do Estatuto Básico do Empregado Público, no que non se esixirá, para o acceso ao mesmo, estar en posesión de ningunha das titulacións previstas no sistema educativo.2. En tanto non se xeneralice a implantación dos novos títulos universitarios aos que se refire o artigo 76 da Lei 7/ 2007 de 12 de abril do Estatuto Básico do Empregado Público, para o acceso aos grupos de clasificación definidos neste convenio seguirán sendo válidos os títulos universitarios oficiais vixentes á entrada en vigor do propio Estatuto Básico do Empregado Público. En base ao disposto na disposición transitoria terceira da Lei 7/2007, de 12 de abril do Estatuto Básico do Empregado Público, será de aplicación, co carácter transitorio estipulada na mencionada disposición, o modelo de equiparación sinalado a tal efecto para os grupos profesionais existentes con anterioridade á entrada en vigor desta normativa, sen prexuízo das modificacións que proceda realizar como consecuencia do desenvolvemento normativo que sexa de aplicación para o persoal funcionario ao servizo do Concello de Fene.3. Corresponderalle á comisión paritaria encargada do seguimento, interpretación e aplicación do presente convenio, a supervisión da aplicación efectiva do sistema de clasificación profesional que se ven de definir, encargándose do estudo e análise das dúbidas e/ou problemáticas que poidan existir ao respecto da integración dos traballadores nos diferentes grupos profesionais.” 3.º.–Que, todas as partes presentes e asinantes expresan a súa conformidade e pleno coñecemento das modificacións acordadas, na presente sesión, ao respecto de dito convenio, comprométense a respectar o contido e alcance das mesmas, así como a colaborar, na medida do posible, na súa adecuada aplicación e desenvolvemento práctico, dándose así por rematado o proceso de negociación aberto ao efecto.4.º.–Que, coa finalidade de que se prosiga coas tramitacións administrativas preceptivas para a definitiva entrada en vigor de ditas modificacións e, de xeito particular, no tocante ao depósito, rexistro e publicación das mesmas, nos termos do legalmente previsto ao respecto, as partes presentes e asinantes, constituídas en comisión negociadora do convenio colectivo, facultan e habilitan aos servizos administrativos do Concello para a realización de cantas actuacións sexan pertinentes a tales efectos. E non habendo máis asuntos que tratar, dáse por rematada a sesión, levantándose a presente acta, que a efectos de constancia, e en proba de conformidade, asinan os presentes, no lugar e data arriba indicados. Asdo. Dona Ana María Vázquez Menéndez Secretaria da comisión negociadora Polo Concello Asdo. Don Alejandro Dopico Rodríguez Concelleiro delegado de Persoal, Seguridade, Servizos e Medio Ambiente do Concello de Fene Polos traballadores Asdo. D. Abdel Aziz Arquimides Bucher Provencio e presidente do comité de empresa do Concello de Fene (CIG) Asdo. Dna. Mercedes López Pena Membro e secretaria do comité de empresa do Concello de Fene (CIG) Asdo. Dna. Francisca Rivera Carrero Membro do comité de empresa do Concello de Fene (CIG) Asdo. Dna. M.ª del Carmen Vilariño Cernadas Membro do comité de empresa do Concello de Fene (CIG) Asdo. Dna. Carmen Fernández Ambroa Membro do comité de empresa do Concello de Fene (CIG)